Rugård
Rugård er en hovedgård (sædegård) ved Nørresø mellem Ebeltoft og Grenaa. Den er nævnt i 1183, da den blev overdraget til Øm Kloster. I årene 1536-1579 var den krongods, derefter i slægten Arenfeldts besiddelse til 1737.
Fra 1857 er Rugård ejet af slægten Mourier-Petersen, nu som Kommanditselskabet Rugård. Hovedbygningen består af en hovedfløj med to ottekantede hjørnetårne, opført ca. 1590-1600, samt en lavere sidefløj fra 1600-1700-tallet.
Rugård Gods omfatter 970 ha (2010), heraf næsten halvdelen skov.